
Az oldalláncok hatása a két hisztidint tartalmazó tetrapeptidek komplexképződési tulajdonságaira

Az emberi szervezet számára feltétlenül szükséges a réz(II)-, cink(II)- és nikkel(II)-ion jelenléte. Kis mennyiségük ellenére nélkülözhetetlenek, nem csak az emberi szervezet számára. A kadmium(II)-ion ezzel ellentétben karcinogén hatású. Ezek a fémionok az emberi szervezetben fehérjékhez kötött formában találhatók meg. A fehérje nagy mérete miatt csak az oldalláncokon keresztül tudnak kötődni.
A legfontosabb kötőhely a hisztidin oldalláncában megtalálható imidazol donorcsoport. A vele alkotott komplex szerkezetét befolyásolja a hisztidin elhelyezkedése, illetve a peptidet felépítő aminosavak oldalláncai.

Munkám során egy C-terminálisan védett, két hisztidint tartalmazó tetrapeptidet (His-Ala-Ala-His) szintetizáltam mikrohullámmal működő automata peptidszintetizáló készülékkel. A peptid tisztaságának ellenőrzése után a nikkel(II)-, cink(II)- és kadmium(II)-ionokkal alkotott komplexeit tanulmányoztam pH-potenciometriás, UV-látható- és CD-spektrószkópiás mérésekkel.

A pH-metriás mérések során 1:1 fémion-ligandum arányú komplexeken kívül biszkomplex és többmagvú komplex kialakulását is feltételeztük. Savas tartományban a fémion hisztaminszerűen kötődik a ligandumhoz. A pH-t emelve a C-terminális részen elhelyezkedő imidazolnitrogén deprotonálódása és koordinálódása figyelhető meg. Ezt követően a cink(II)- és kadmium(II)-HAAH rendszereknél csapadékkiválás volt megfigyelhető. A nikkel(II)-komplexeknél a három amidnitrogén egy lépésben koordinálódik a fémionhoz. A ligandumfelesleg esetén nagy mennyiségben kialakuló biszkomplex a nagyobb pH tartományba tolja ezt a folyamatot. A három koordinálódott amidnitrogén és az aminocsoport telíti a nikkel(II)-ion koordinációs szféráját, így a [NiAH–3]– szerkezetnél már nem képes a C-terminális imidazolnitrogén kötődni a fémionhoz.

A Cu(II)-ion esetében lehetőség van hárommagvú komplex kialakulására is fémfelesleg jelenléténél.



